Til elever og foresatte Jørpeland , 8. mai 2020

Velkommen tilbake til skolen! Det har vært en spesiell tid siden skolen ble stengt den 12. mars, og vi er glade for at FHI og regjeringen nå har besluttet at det er trygt å åpne skolen igjen for elevene våre. Dere har alle gjort en kjempeinnsats på hjemmeskolen og det er vi svært stolte over og takknemlige for. Vi vet at for mange har det vært gode uker hjemme, mens for noen har det vært mer krevende. Vi håper at vi uansett kan se tilbake på dette også som en lærerik tid, både for barn og voksne.

Nå skal skolen åpnes igjen, gradvis, kontrollert og sammen med dere. Vi må alle være nøye med å overholde de smitteverntiltakene som er nedfelt i Utdanningsdirektoratets veileder.

Det er viktig at dere leser gjennom dette skrivet og snakker om dette hjemme før ungdommen begynner på skolen. Skolens prioritering er først og fremst å ivareta smittevern og deretter læring.

I dette skrivet finner du:

* Generell informasjon hentet fra fra Smittevernveilederen og UDIR.
* Informasjon om organisering og tiltak for oppstart ved Jørpeland ungdomsskole
* Informasjon om møteaktivitet, skoleavslutninger, turer mm

Informasjonen er hentet fra UDIR og smittevernveilederen for ungdomsskolen og vgs. ([https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/ungdomsskole-vgo/](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/))

**Generell informasjon om COVID-19 og smittespredning**

*De tre grunnpilarene for å bremse smittespredning er:*

1. *Syke personer skal ikke være i på skolen*
2. *God hygiene*
3. *Redusert kontakthyppighet mellom personer*

*Det aller viktigste smitteverntiltaket er at syke personer holder seg hjemme. Hostehygiene og å holde avstand er avgjørende for å begrense dråpesmitte, mens håndhygiene, og spesielt det å unngå å ta seg i ansiktet med urene hender, er viktig for å hindre indirekte kontakt¬smitte. Økt fysisk avstand mellom mennesker reduserer muligheten for smitte, også før symptomer på sykdom oppstår.*

*Til tross for godt gjennomførte tiltak, kan likevel tilfeller av covid-19 og andre infeksjoner oppstå. Dersom smitteverntiltak som foreslått her er gjennomført, vil smittespredningen likevel bli begrenset.*

1. **Syke personer skal ikke være på skolen**

## 

## ***Når skal elever og ansatte møte på skolen?***

* *Når de ikke har symptomer på sykdom.*
* *Ved gjennomgått luftveisinfeksjon kan ungdommer og ansatte komme tilbake etter at de har vært symptomfrie i 1 døgn.*
* *Hvis en i husstanden har symptomer på luftveisinfeksjon, men ikke bekreftet covid-19, skal eleven og den ansatte møte på skolen som normalt. Disse skal imidlertid gå hjem fra skolen dersom de får symptomer (se under).*
* *Elever og ansatte med typiske symptomer på pollenallergi (kjent pollenallergi, rennende nese med klart nesesekret, rennende/kløende øyne) kan møte på skolen.*

## 

## ***Når skal elever og ansatte ikke møte på skolen?***

#### **Elever og ansatte med luftveissymptomer:**

Elever og ansatte skal selv med milde luftveissymptomer og sykdomsfølelse, ikke møte på skolen. De skal holde seg hjemme til de har vært symptomfrie i 1 døgn.

#### **Elever eller ansatte som har bekreftet covid-19:**

Skal være i isolasjon. Det er helsetjenesten som beslutter hvem som skal være i isolasjon og hvor lenge, etter råd gitt av Folkehelseinstituttet (se [www.fhi.no](https://www.fhi.no/)). Retningslinjer til forskrift er gitt av Helsedirektoratet*.*

#### **Elever eller ansatte som er nærkontakter/husstandsmedlem til en person med bekreftet covid-19:**

Skal være i karantene. Det er helsetjenesten som beslutter hvem som skal være i karantene og hvor lenge, etter råd gitt av Folkehelseinstituttet (se [www.fhi.no](https://www.fhi.no/)). Retningslinjer til forskrift er gitt av Helsedirektorat*et.*

## ***Hva hvis en i husstanden til en elev/ansatt er syk***

Hvis en i husstanden har symptomer på luftveisinfeksjon men ikke bekreftet covid-19, skal eleven/den ansatte møte på skolen som normalt. Disse skal imidlertid gå hjem fra skolen dersom de får symptomer, som nevnt i avsnittet over. Andre hygienetiltak som er skissert i de følgende kapitlene, vil redusere risiko for smittespredning.

## ***Hvis en i husstanden til en elev/ansatt har bekreftet covid-19***

Hvis en i husstanden har fått bekreftet covid-19, skal alle nærkontakter holdes i karantene etter råd fra helsemyndighetene. Ingen personer som selv er i karantene, kan møte på skolen.

1. **God hygiene**

#### **Elever og ansatte skal vaske hender:**

* Før man drar hjemmefra og når man kommer hjem
* Når man kommer til skolen
* Etter hosting/nysing
* Etter toalettbesøk
* Før og etter måltider
* Etter at man kommer inn fra uteaktivitet
* Ved synlig skitne hender

#### **Alternativer til håndvask, håndsprit er tilgjengelig på klasserommet:**

* Viruset er følsomt for alkohol, og alkoholbasert desinfeksjon (håndsprit) er et alternativ hvis ikke håndvaskmuligheter er tilgjengelig.

**Hostehygiene**

* Elevene anbefales å bruke albuekroken når en hoster eller nyser.

1. **Redusert kontakthyppighet mellom personer**

* Håndhilsning og klemming bør unngås.
* Unngå å stå eller sitte tett, og hold minst én meters avstand fra hverandre.

**Informasjon om organisering og tiltak for oppstart ved Jørpeland ungdomsskole:**

**Start på dagen**

Ordinær skoledag med ordinære tider. med oppstart kl 08.10.

For å unngå at alle elevene samles på en plass i skolegården skal elevene gå rett inn i klasserommet når de kommer til skolen. Da vil klasserommet være åpent og en voksen vil være tilstede å ta imot elevene.

### **Redusert kontakthyppighet**

Veilederen har forholdt seg til lærertetthetnormen som er 20 elever pr voksne på ungdomstrinnet. Veilederen åpner for at gruppene kan være større, dersom det ikke lar seg organisere i forhold til romkapasitet. Vi beholder klassene slik de er i de fleste fag, men i fag der elevene tilhører ulike klasser (eks.spansk/tysk/valgfag) vil vi ha færre elever i hver gruppe.

Elevene skal i størst mulig grad omgås samme gruppe med elever og ansatte gjennom hele dagen. På denne måten blir det færrest mulig nærkontakter ved bekreftet sykdom hos en elev eller en ansatt. Klassene skal være i det samme klasserommet i de fleste fag med unntak av de praktisk -estetiske fag og språkfag. Vi kommer ikke til å kjøre ordinær timeplan, men fagøkter og ulike vurderingssituasjoner.

Alle elevene skal ha egen pult og vi tilstreber en avstand på 1 meter mellom hver elev.

Friminuttene organiseres slik at maks to klasser er ute om gangen. Klassene skal ikke blandes.

**Renhold**

Renhold skal forsterkes på utsatte områder. Smittevernveilederen gir tydelig beskrivelse til hvordan renholdet på skolen skal utføres. Dette blir ivaretatt av renholdsavdelingen i Strand kommune samt at personal og elever også vil få oppgaver som er med og bidrar til å forsterke renholdet. Elevene skal f. eks. vaske pulten sin selv.

**Skoleskyss**

Hvis elevene tar skolebuss må de følge smittevernreglene. Skysseelever og foresatte må lese vedlegget fra Kolumbus nøye.

Skoleskyss og offentlig transport bør unngås hvis det er mulig. For de som er avhengig av skoleskyss anbefales det at foreldre selv kjører eleven til skolen, og for alle andre elever anbefales det at elevene går eller sykler til skolen.

**Til slutt noen punkter som gjelder generelt for våren for hele skolen:**

**Utviklingssamtaler**

Utviklingssamtalene for våren 2020 er avlyst. Foresatte kan ta kontakt med kontaktlærer dersom de likevel ønsker en samtale. Den avtales i tilfelle som et telefonmøte eller et møte på google meet/skype.

**Sommeravslutning for klassene -** Vi prøver å få til klassevise avslutningsaktiviteter.

**Eksamensfesten for 10.trinn avlyses**

Festen avlyses. Vi må finne en måte å markere avslutningen på. Foreldrekontakter og skole samarbeider om dette.

**Avslutningsturer for 10. trinn**

Vi ber foreldrekontakter som planleggere avslutningstur for klassen ta kontakt med skolen.

**Ørnabu for 8. trinn -** Turene i mai/juni avlyses.

**FAU/SU-møter og andre møter med elever og foresatte** - Avlyses eller gjennomføres enten fysisk eller via meet/skype, avhengig på sak.

Velkommen tilbake til skolen. Vi er nå klare for å ta imot ungdommene på en trygg og god måte.

Vennlig hilsen

Kari Heng

rektor